PTT คาดงบ Q4/60 หด หลังค่าการกลั่นผ่านจุดสูงสุด
PTT คาดงบ Q4/60 หด หลังค่าการกลั่น (GRM) ผ่านระดับสูงสุดไปแล้วใน 3 ไตรมาสที่ผ่านมา 
2 ต.ค. 2560

นายวิรัตน์ เอื้อนฤมิต ประธานเจ้าหน้าที่ปฏิบัติการกลุ่มธุรกิจปิโตรเลียมขั้นต้นและก๊าซธรรมชาติ บริษัท.ปตท. จำกัด (มหาชน) หรือ PTT เปิดเผยว่า บริษัทคาดผลประกอบการในช่วงไตรมาส 4/60 อาจจะลดลงเมื่อเทียบกับไตรมาสที่ผ่านมาในปีนี้ หลังค่าการกลั่น (GRM) ผ่านระดับสูงสุดไปแล้ว
ขณะที่ธุรกิจก๊าซธรรมชาติสำหรับยานยนต์ (NGV) ยังมีแนวโน้มที่จะมีผลขาดทุนลดลงจากปีก่อน หลังจากรัฐบาลให้นำส่วนค่าดำเนินการปรับปรุงคุณภาพก๊าซ NGV มาคำนวณในราคา NGV เพื่อให้ราคาสะท้อนต้นทุนมากขึ้น
“ผมว่ายังอยู่ระดับที่ดี ที่ผ่านมา 3 ไตรมาสแรก performance ค่อนข้างดี ไตรมาส 4 อาจจะด้อยลง ค่าการกลั่นที่ผ่านมามันพีคไปแล้ว” นายวิรัตน์ กล่าว
ทั้งนี้ การปรับขึ้นราคา NGV ตามต้นทุนของการปรับปรุงคุณภาพก๊าซฯ นั้น มีอัตรา 0.46 บาท/กิโลกรัม ซึ่งบริษัทจะทยอยปรับขึ้นราคา NGV เป็น 2 ครั้ง โดยครั้งแรกได้ปรับขึ้นไปแล้ว 0.27 บาท/กิโลกรัม เมื่อวันที่ 16 ก.ย.ที่ผ่านมา ส่วนครั้งที่ 2 ยังไม่ได้ระบุเวลาที่ชัดเจน แต่การทยอยปรับขึ้นราคาดังกล่าวเป็นการลดภาระให้แก่ประชาชน
ขณะเดียวกัน แม้ว่าความต้องการใช้ NGV จะลดลงบ้างตามราคาน้ำมันที่อยู่ในระดับต่ำ แต่บริษัทยังไม่มีแผนปรับนโยบาย NGV เพราะยังต้องจัดหา NGV เพื่อรองรับการใช้ของผู้บริโภค อย่างไรก็ตาม ที่ผ่านมาบริษัทได้ชะลอการขยายสถานีบริการ NGV ไปบ้างแล้วเพราะความต้องการไม่ได้เพิ่มขึ้น ซึ่งการดำเนินการยังเป็นไปตามธรรมชาติที่ราคาน้ำมันแข่งขันได้ทำให้ผู้บริโภคใช้ NGV น้อยลง ทำให้ยังไม่จำเป็นต้องขยายโครงข่าย NGV มากนัก
 